Inspectorii vamali din cadrul Biroului Constanţa Sud au reţinut, miercuri, 43.200 bucăţi cuburi de jucărie susceptibile de a fi contrafăcute, având o valoare de aproximativ 1,1 milioane de lei.
Conform unui comunicat de presă al Biroului Vamal, jucăriile au fost descoperite ca urmare a controlului fizic efectuat asupra mărfurilor aflate într-un container sosit din China, aparţinând unei societăţi comerciale cu sediul în Ucraina.
"Inspectorii vamali au descoperit 43.200 bucăţi cuburi, susceptibile de a aduce atingere drepturilor de proprietate intelectuală pentru o marcă protejată la nivel internaţional. Valoarea totală a bunurilor, dacă ar fi fost comercializate pe piaţă la preţul de vânzare cu amănuntul al unui produs original, este de aproximativ 1.100.000 lei", se menţionează în comunicat.
Autoritatea vamală a reţinut bunurile susceptibile de a fi contrafăcute în vederea trimiterii spre expertizare, la finalizarea cazului urmând a fi dispuse măsurile legale care se impun.